Gázszivárgás Pécs keleti városrészében
Erős gázszagot éreztek a lakók Pécsett, egy Feketegyémánt téri társasház közelében, ezért riasztották a város hivatásos tűzoltóit kedden délután – tájékoztat honlapján a Baranya Megyei Katasztrófavédelmi Igazgatóság.
A háromszintes társasház külső falsíkján lévő gázszerelvény nyomáscsökkentő doboza körül volt a legerősebb a gázszag. A tűzoltók egy vízsugár készenlétben tartása mellett méréseket végeztek, de a mérhető koncentráció nem jelentett veszélyt a lakókra és a környezetre. A szolgáltató szakembere habosító anyag használatával megállapította a hibát, amely egy csavar tömítő anyagának elöregedése volt. Fél órán belül elvégezte a cserét, így mind a huszonnégy háztartást visszakötötték a gázhálózatra.